Vyno sektoriaus produkto specifikacijos Sąjungos lygmens pakeitimo paraiškos, nurodytos Europos Parlamento ir Tarybos reglamento (ES) Nr. 1308/2013 97 straipsnio 3 dalyje, paskelbimas

(2022/C 295/05)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1308/2013 98 straipsnį (1) per du mėnesius nuo šio paskelbimo dienos.

PRODUKTO SPECIFIKACIJOS SĄJUNGOS LYGMENS PAKEITIMO PARAIŠKA

BIANCO DI CUSTOZA / CUSTOZA

PDO-IT-A0468-AM03

Paraiškos pateikimo data – 2019 07 09

1. Pareiškėjas ir teisėtas interesas

Consorzio Tutela Vino Custoza DOC (SKVN „Cuztoza“ žymimo vyno apsaugos asociacija)

Apsaugos asociacija – šalis, turinti teisėtą interesą pateikti šia paraišką

2. Keičiama (-os) produkto specifikacijos antraštinė (-ės) dalis (-ys)

☒ Produkto pavadinimas

☐ Vynuogių produkto kategorija

☐ Ryšys su geografine vietove

☒ Prekybos apribojimai

3. Pakeitimo aprašymas ir priežastys

3.1. Saugomos kilmės vietos nuorodos pavadinimo „Bianco di Custoza“ /„Custoza“ pakeitimas į pavadinimą „Custoza“

Saugomos kilmės vietos nuorodos pavadinimo „Bianco di Custoza“ /„Custoza“ pakeitimas į pavadinimą „Custoza“.

Pagal produkto specifikaciją gaminami vynai jau daugiau kaip 10 metų gali būti vadinami „Custoza“ arba tradiciniu pavadinimu „Bianco di Custoza“. Tačiau šiuo metu vyndariai nebenaudoja tradicinio pavadinimo, trumpesnį vyno pavadinimą „Custoza“ pripažįsta ir vartotojai, todėl nebėra pagrindo toliau naudoti dvigubą nuorodą.

Šis pakeitimas yra susijęs su pavadinimo pakeitimu bendrojo dokumento 1.1 (Pavadinimas (-ai)), 1.4 (Vyno (-ų) aprašymas)), 1.5.2 (Didžiausia išeiga), 1.6 (Nustatyta geografinė vietovė), 1.8 (Ryšys su geografine vietove) bei 1.9 (Kitos sąlygos) punktuose.

3.2. Įtrauktas apribojimas dėl vietovės, kurioje vynas išpilstomas į butelius

a) nustatytas reikalavimas, pagal kurį vyno „Custoza“ išpilstymo į butelius procesas (ir vynuogių, skirtų tik šio vyno rūšiai „Passito“ gaminti, vytinimo procesas) turi būti vykdomas 3 straipsnyje apibrėžtoje gamybos vietovėje, tačiau tiems gamintojams, kurie tradiciškai išpilstydavo vyną už nustatytos gamybos vietovės ribų, paliekamos pirmiau turėtos teisės. Taikant reikalavimą išpilstyti SKVN „Custoza“ žymimus vynus į butelius tik gamybos vietovėje (toks reikalavimas taikomas kitiems žinomų pavadinimų vynams) taip pat padaryta didelė pažanga siekiant pagerinti su šia nuoroda siejamų vynų kokybę, kad „Custoza“ taptų viena iš svarbiausių istorinių nuorodų. SKVN „Custoza“ žymimiems vynams priskiriamos išskirtinės savybės ir ypatybės, kuriomis jie pasižymi dėl kilmės vietos, yra geriau apsaugomos, jei vynai išpilstomi į butelius gamybos vietovėje, nes tai reiškia, kad už visų techninių transportavimo ir išpilstymo į butelius taisyklių taikymą ir vykdymą atsako profesinės kompetencijos įgiję vyndariai, gaminantys vyną toje pačioje nustatytoje vietovėje. Šiuo įpareigojimu išvengiama rizikos, kuri gali kilti transportuojant vyną ne vyno gamybos vietovėje, pavyzdžiui, oksidacijos ir terminio įtempio dėl aukštos arba žemos temperatūros ir produkto būklės blogėjimo, kurie neigiamai veikia chemines / fizines produkto savybes (rūgštingumą, polifenolių kiekį ir spalvą suteikiančias medžiagas) ir juslines savybes (spalvą, kvapą, skonį) ir produkto stabilumą. Taip pat sumažinama mikrobiologinio užteršimo (bakterijomis, virusais, grybeliu, pelėsiu ar mielėmis) rizika. Šis reikalavimas naudingas ūkio subjektams, kurie žino apie riziką ir yra atsakingi už produktų su SKVN kokybės išsaugojimą, taip pat juo suteikiamos garantijos vartotojams dėl vynų kilmės ir kokybės bei jų atitikties produkto specifikacijai. Be to, kompetentingų institucijų atliekamos patikros yra veiksmingesnės mažesnėje vietovėje. Šios taisyklės išimties taikymas ūkio subjektams, kurie tradiciškai išpilstydavo „Custoza“ vynus į butelius už nustatytos gamybos vietovės ribų, pateisinama tuo, kad jie įrodė savo kompetenciją ir žinias apie nuorodą „Custoza“, todėl jie padeda užtikrinti šiam vynui keliamus kokybės reikalavimus.

b) nustatyta ir patvirtina, kad vietovė, kurioje gaminamas „Spumante“ rūšies vynas (putojantis vynas), įskaitant antrinę fermentaciją ir išpilstymą į butelius, turi vykti gamybos vietovės ribose bei Brešos, Mantujos, Trento, Trevizo ir Vičencos provincijose. Laikantis tų pačių apsaugos ir kompetencijos principų, išdėstytų ankstesnėje pastraipoje, siekiant apsaugoti tradicinius ūkio subjektus, putojančių vynų gamybos vietovė nekeičiama. Atitinkamai keičiamas bendrojo dokumento 1.9 punktas ir produkto specifikacijos 5 straipsnis.

BENDRASIS DOKUMENTAS

1. Produkto pavadinimas

Custoza

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. vynas

5. Rūšinis putojantis vynas

15. Vytintų vynuogių vynas

4. Vyno (-ų) aprašymas

„Custoza“, 1 kategorija: vynas

Spalva: šiaudų geltona, kartais su šviesiai žaliais atspalviais.

Aromatas: vaisių, savitas, švelniai aromatingas.

Skonis: aromatingas, švelnus, pakankamai sodrus.

Mažiausia visuminė alkoholio koncentracija tūrio procentais: 11 % tūrio.

Mažiausias becukrio ekstrakto kiekis: 17 g/l.

Liekamojo redukuojančiojo cukraus kiekis: daugiausia 7 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 g/l (išreikštas vyno rūgštimi) Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Custoza Riserva“, 1 kategorija: vynas

Spalva: nuo šiaudų geltonos iki įvairaus intensyvumo aukso spalvos.

Aromatas: stiprus, savitas ir švelniai aromatingas.

Skonis: subalansuotas, aromatingas, pakankamai sodrus.

Mažiausia visuminė alkoholio koncentracija tūrio procentais: 12,5 % tūrio.

Mažiausias becukrio ekstrakto kiekis: 20 g/l.

Liekamojo redukuojančiojo cukraus kiekis: daugiausia 7 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 g/l (išreikštas vyno rūgštimi) Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Custoza superior“, 1 kategorija: vynas

Spalva: nuo šiaudų geltonos iki aukso (vynui bręstant).

Aromatas: malonus, savitas, švelniai aromatingas.

Skonis: subalansuotas, sodrus.

Mažiausia visuminė alkoholio koncentracija tūrio procentais: 12,50 % tūrio.

Mažiausias becukrio ekstrakto kiekis: 20 g/l.

Liekamojo redukuojančiojo cukraus kiekis: daugiausia 7 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 4,5 g/l (išreikštas vyno rūgštimi) Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Custoza“, 5 kategorija: rūšinis putojantis vynas

Puta: lengva, ilgai išliekanti.

Spalva: įvairaus intensyvumo šiaudų geltona, gali būti su auksiniais atspalviais.

Aromatas: vaisių, kvapnus ir švelniai aromatingas, kai vynas pagamintas taikant Charmat metodą; švelnus, subtilus ir savitas, jeigu vynas fermentuotas butelyje.

Skonis: gaivus, gardus, švelnus ir harmoningas. Nuo dosage zéro iki demi-sec.

Mažiausia visuminė alkoholio koncentracija tūrio procentais: 11,5 % tūrio.

Mažiausias becukrio ekstrakto kiekis: 15 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) Mažiausias bendrasis rūgštingumas 5,0 g/l (išreikštas vyno rūgštimi) Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

„Custoza Passito“ (vytintų vynuogių vynas), 15 kategorija

Spalva: aukso geltonumo;

Aromatas: intensyvus vaisių.

Skonis: nuo malonaus iki saldaus, subalansuotas, švelniai aromatingai sodrus.

Mažiausia visuminė alkoholio koncentracija tūrio procentais: 15 % tūrio.

Mažiausias becukrio ekstrakto kiekis: 22 g/l.

Bet kokie toliau esančioje lentelėje nenurodyti analitiniai parametrai atitinka nacionalinės ir ES teisės aktuose nustatytas ribas.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 12,00 Mažiausias bendrasis rūgštingumas 4,5 g/l (išreikštas vyno rūgštimi) Didžiausias lakusis rūgštingumas (miliekvivalentais viename litre) Didžiausias bendras sieros dioksido kiekis (miligramais viename litre)

5. Vyno gamybos metodai

a. specifiniai vynininkystės metodai

-

b. didžiausia išeiga

1. „Custoza“ 13 000 kg vynuogių iš hektaro

2. „Custoza Superiore“ 12 000 kg vynuogių iš hektaro

3. „Custoza Riserva“ 13 000 kg vynuogių iš hektaro

4. „Custoza“ rūšinis putojantis vynas 13 000 kg vynuogių iš hektaro

5. „Custoza Passito“ (vynas iš vytintų vynuogių kategorijos) 5 000 kg vynuogių iš hektaro

6. Nustatyta geografinė vietovė

Vynai su SKVN „Custoza“ gaminami vietovėje, aprėpiančioje visas arba dalį šių komunų: Somakampanjos, Vilafranka di Veronos, Valedžo sul Minčos, Peskjera del Gardos, Lacizės, Kastelnuovo del Gardos, Pastrengo, Busolengo ir Sonos. Vietovės ribos nustatomos taip: riba brėžiama nuo 89 m aukštyje esančios Somakampanjos gyvenvietės (Čezurės apskritis) pietinės dalies, eina pietvakarių kryptimi palei Alto Agro Veronezės drenavimo ir žemės gerinimo valdybai priklausantį drėkinimo kanalą iki Boskonės kaimo, trumpą atkarpą sutampa su kelio į Vilafrankos miestą atkarpa, o vėliau brėžiama komunos keliu, kertančiu Pocomoreto kaimą ir Kolombaros vietovę. Tuomet riba sutampa su kitu komunos keliu netoli Kaza Delijos vietovės, tęsiasi šiuo keliu per Kaza Nuova Pinjo sodybą ir Gratarolės vietovę iki provincijos kelio Vilafranka–Valedžas sankirtos ir vėliau eina šiuo keliu iki Valedžo sul Minčos miesto. Riba tęsiasi į pietus palei komunos kelią į Pocalės vietovę iki Buzės kaimo, kur susijungia su keliu, kertančiu Seriola Prevaldeskos drėkinimo kanalą, ir toliau eina juo šiaurės kryptimi iki Ponte Lungo tilto. Perėjus šį tiltą riba eina per Serioza Serenelio drėkinimo kanalą pietų kryptimi iki Mantujos provincijos ir Lombardijos regiono (63 m aukštyje) ribų. Tuomet riba brėžiama šiaurės kryptimi palei regiono ribą, kerta Pinjolados sodybą, Stafalonero kelią, Prandinos gyvenvietę, Salioncės stotį, Vilos gyvenvietę, Dolčio kaimą ir Pontatos vietovę, atitolsta nuo regiono ribos ir labai trumpą atkarpą sutampa su kelio Broljė–Madona del Frasino atkarpa, einančia šiaurės pietų kryptimi, iki taško, esančio netoli Pinjolinio vietovės, kur kerta automagistralę „Serenissima“. Vėliau ji tęsiasi keliu iki Kaza Goceto sodybos rytinės dalies, kerta Kaza Seraljo sodybą, praeina vakarų puse pro 101 m aukštyje esantį tašką ir baigiasi Kaza Bera Nuovos sodyboje (91 m aukštyje), Frasino ežero pakrantėje. Vėliau riba labai trumpą laiką eina palei ežero pakrantę, susijungia su keliuku, kertančiu Bertoletos vietovę, ir pasiekia geležinkelio pervažos stotelę 84 m aukštyje. Tuomet ji tęsiasi geležinkeliu aukštyn į rytus iki kitos pervažos stotelės 84 m aukštyje, prieš pasukdama keliu, kertančiu Montresorų vilą, ir tęsiasi iki Kapučinio uosto Gardos ežero pakrantėje. Nuo Kapučinio uosto riba eina Gardos ežero rytine pakrante, vėliau nukrypsta toliau nuo ežero, eina netoli Pačengo uosto, tęsiasi keliu, kol pasiekia 93 ir 107 m aukštyje esančius taškus, praeina žemiau Pačengo kaimą ir tęsiasi iki Kaza Alegrio vietovės. Tuomet riba eina Pačengo komunos keliu iki Kaza Fontana Fredos vietovės, prieš pakildama į 122 m aukštį iki Le Tendės kaimo. Nuo čia ji tęsiasi keliu Pačengas–Kola iki Kaza ale Kročio vietovės, leidžiasi pietryčių kryptimi, pasiekia 118 ir 113 m aukštyje esančius taškus, eina per Sarnigės vietovę iki Lacizės ir Kastelnuovo komunų ribos 112 m aukštyje. Vėliau riba vėl kyla į viršų šiaurės kryptimi palei minėtą komunų ribą, prieš susijungdama su Lacizės ir Pastrengo komunų riba netoli Mirandolos miesto. Ji eina palei tą ribą, kol pasiekia provincijos kelią Verona–Gardos ežeras Osteria Vekjos vietovės vakaruose, tęsiasi tuo keliu Veronos (rytų) kryptimi, kol pasiekia tašką netoli Busolengo komunos, kur susijungia su Kristo komunos keliu beveik 130 m aukštyje. Vėliau riba eina Palacolo komunos keliu iki vietos, kur Brenerio automagistralė kerta Busolengo ir Sonos komunų ribą. Tuomet riba tęsiasi ta komunų riba pietų kryptimi iki Čivelio vietovės, kur susijungia su provincijos keliu Busolengas–Somakampanja. Šiuo eina toliau ir, kirtusi Somakampanjos komuną, pasiekia kelią link Kustocos kaimo. Šiuo keliu eina iki pradžios taško Čezurės kaimo. Į vakarus nuo Broljė kaimo, vietovė taip pat apima nedidelę Peskjera del Gardos komunos teritoriją, įskaitant Monte Dzekino vietovę, ir jos ribos žymimos taip: keliu, esančiu į pietus nuo Broljė kaimo (prie senos pradinės mokyklos), riba eina vakarų kryptimi link Kaza Boskečio kaimo ir Kaza Rondinelio apylinkės, tuomet – palei provincijos ir regioninę ribą per Kaza Bofėjaus apylinkę, Soregonės vietovę ir Kaza Nuova Bacolio vietovę. Vėliau ji eina link Broljė kaimo, kol kerta kelią, kuriame ir prasidėjo.

7. Vyninių vynuogių veislė (-s)

„Chardonnay B“

„Cortese B“ – „Bianca Fernanda“

„Garganega B“ – „Garganego“

„Garganega B“ – „Grecanico dorato B“

„Malvasia bianca B“ – „Iuvarella“

„Malvasia bianca B“ – „Malvasia“

„Malvasia bianca B“ – „Verdina“

„Manzoni banco B“ – „Incrocio Manzoni 6.0.13 B“ (veislės „Manzoni“ hibridas)

„Pinot bianco B“

„Pinot bianco B“ – „Pinot“

„Pinot bianco B“ – „Pinot blanc“

„Riesling italico B“ – „Riesling“ (Italijos „Riesling“)

„Riesling renano B“ – „Riesling“ („Weisser Riesling“)

„Tocai friulano B“

„Tocai friulano B“ – „Tuchì“

„Trebbiano toscano B“ – „Biancame B“

„Trebbiano toscano B“ – „Procanico“

„Trebbiano toscano B“ – „Trebbiano“

„Trebbiano toscano B“ – „Ugni blanc“

8. Ryšys (-iai) su geografine vietove

Geografinės vietovės ypatumai

Gamtiniai veiksniai

Vynai „Custoza“ gaminami palyginti nedidelėje vietovėje, užimančioje didžiąją moreninių kalvų, esančių tarp Veronos priemiesčio ir Gardos ežero, pietinę dalį.

Pietvakariuose gamybos vietovė ribojasi su Minčo upe.

Ši vietovė aprėpia tiek atokiai nuo Gardos ežero esančių moreninių kalvų, kurios savo išsidėstymu primena amfiteatrą, rytinę dalį, tiek glaudžiai susijusias fluvioglacialines lygumas, kurias sudaro panašios, nors ir nebūtinai tos pačios kilmės medžiagos. Dėl tokios moreninės sudėties, kurioje gausu mineralų ir mikroelementų, gaunamas geras derlius ir subalansuota vynuogių organoleptinė sudėtis.

Kalbant išsamiau, SKVN „Custoza“ žymimų produktų gamybos vietovei būdingą moreninį kraštovaizdį sudaro tankiai, koncentriškai išsidėsčiusių pailgų kalvų grupė. Paprastai šios kalvos nestačios – jų aukštis įvairuoja nuo 50 iki 100 metrų. Šios kalvos susidarė iš tų pačių ledynų, suformavusių ir netoliese esantį Gardos ežerą, nuosėdų, todėl jų dirvožemio struktūra labai įvairi ir jas skiria plačios žvyringos lygumos.

SKVN „Custoza“ žymimų produktų gamybos vietovė yra nedidelė ir pakankamai vienoda, todėl klimato sąlygos visoje teritorijoje iš esmės yra tokios pat. Vietovei būdingos karštos, tačiau netvankios vasaros ir palyginti šaltos žiemos, kurias sušvelnina netoli esantis Gardos ežeras, sukuriantis ne tik vynmedžiams, bet ir alyvmedžiams bei kiparisams, kurie laikomu išskirtiniu vietos apylinkių bruožu, palankų mikroklimatą.

Krituliai gana tolygiai pasiskirsto per visus metus.

Dėl kalvų išsidėstymo dienomis šlaitai įšyla, o naktimis čia gali kauptis vėsus oras. Taip sudaromos geriausios sąlygos vystytis baltųjų vynuogių aromatinėms savybėms. Dėl vasarą pučiančių gaivių vėjų gerai auga vynmedžiai.

Dėl temperatūros svyravimų dieną ir naktį, ypač paskutiniame vynuogių nokimo etape, išsaugomos vynuogių rūgščiosios ir aromatinės medžiagos.

Taigi SKVN „Custoza“ žymimų vynų gamybos vietovės aplinka ir klimatas yra gana tolygūs.

Istoriniai ir žmogiškieji veiksniai

Vynas „Custoza“ sukurtas ir tobulintas istorinėje ir dokumentuose užfiksuotoje vynuogių auginimo vietovėje.

Pirmasis įrašas apie vynmedžių auginimą teritorijoje, kuri dabar žinoma kaip SKVN „Custoza“ žymimų vynų gamybos vietovė, pasirodė atradus vynuogių kauliukus (Vitis sylvestris). Šis įrašas siekia laikotarpį, kai Pačengo ir Peskjeros vietovėse namai buvo statomi ant statramsčių. Turima duomenų, kad vynuogės augintos jau Romos imperijos laikais (tarp vietovės archeologinių radinių yra daiktų, iš kurių matyti, kad vynas buvo naudojamas religinėms apeigoms, be to, rasta vynui laikyti ir vežti skirtų daiktų), taip pat gausu dokumentų apie vynuogių auginimą vietovėje – ypač teritorijoje tarp Pastrengo ir Somakampanjos – nuo IX a. ir vėliau, taip pat viduramžiais.

XIX a. antroje pusėje vietos vyną konkrečiai pradėta vadinti „Custoza“. Tai yra Somakampanjos komunai priklausančio kaimo, žymaus dėl dviejų kovų, vykusių Italijos suvienijimo karų laikotarpiu, pavadinimas. Koneljano vynuogių auginimo ir vyno gamybos bandymų centro 1939 m. atliktame tyrime Sonos–Kustozos vietovė taip pat buvo įvardyta kaip viena geriausių vynuogių auginimo vietovių Veronos provincijos vakarinėje dalyje.

SKVN „Bianco di Custoza“ buvo oficialiai nustatyta 1971 m. vasario 8 d. išleistu Prezidento dekretu. Tai buvo vienas pirmųjų baltųjų vynų, kuriam Italijoje suteikta kilmės vietos nuoroda. Naujasis sutrumpintas pavadinimas „Custoza“ buvo patvirtintas 2005 m.

1972 m. įkurta „Custoza“ apsaugos asociacija.

Ilgą laiką per SKVN „Custoza“ žymimų produktų gamybos istoriją jų gamybos vietovėje vynuogėms auginti dažniausiai buvo naudojama atramų sistema. Senovėje vynuogės buvo auginamos ne tam skirtuose vynuogynuose, o kartu su kitais kultūriniais augalais, kurių plotus, be kita ko, ribojo kalvota vietovės struktūra.

XX a. 9-ajame dešimtmetyje vyno „Custoza“ gamybos vietovėje prasidėjo radikalūs pokyčiai, turėję įtakos tiek vynuogių auginimo metodui, tiek agronomijos praktikai. Vyno gamintojams atsirado galimybė geriausiai išnaudoti vietos vynuogių veislių – „Garganega“, „Trebbianello“ veislės „Tocai Friulano“ vietos biotipo) ir „Bianca Fernanda“ (veislės „Cortese“ vietos klono) – specifines savybes. Dėl pažangių technologijų pokyčių ir laikui bėgant įgytos patirties vynuogių augintojai dabar gali nustatyti ir taikyti tinkamiausius aukštos kokybės vynuogių auginimo mokymo būdus ir procesus, taip pat tiksliai nustatyti geriausią jų derliaus nuėmimo laiką, kuomet atsiskleidžia specifinės vynuogių savybės, kurias jos įgyja dėl veislių, kalvų dirvožemio ir mikroklimato sąveikos.

Tačiau tik perdirbant šias vynuoges į vyną iš tikrųjų atsiskleidžia praktinės vyndarių žinios, nes šiame etape išryškėja kiekvienai veislei būdingos savybės. Taip vynuogių, iš kurių gaminamas vynas „Custoza“, derinyje atsiskleidžia veislei „Garganega“ būdingas švelnus gėlių ir vaisių aromatas, veislei „Tocai Friulano“ būdinga spalva ir veislei „Bianca Fernanda“ būdingas švelniai aromatingas skonis, taip pat kitų vietovėje auginamų baltųjų vynuogių išskirtinės savybės. Šis derinys suteikia vynui „Custoza“ glaudžiai su teritoriniais veiksniais susijusias savybes. Šį vyną paprasta atpažinti pagal jo atspalvius, gaivumą ir tai, kad jį lengva gerti.

Veronos vyno gamybos tradicija taip pat apima, nors ir nedideliais kiekiais, „Passito“ rūšies ir putojančio vyno gamybą. Visoje Gardos ežero teritorijoje nuo seno puoselėjama tradicija vynuoges palikti vytintis ant vynmedžio arba džiovinimo zonose, o putojantį vyną gaminti pradėta visai neseniai, praėjusio šimtmečio viduryje.

Dėl „Custoza“ rūšiniam putojančiam vynui gaminti naudojamų veislių skaičiaus galima optimizuoti derliaus nuėmimo laiką, pradedant nuo ankstyvųjų veislių, pvz., „Chardonnay“ ir „Pinot Bianco“, baigiant vėlyvosiomis veislėmis, pvz., „Garganega“ ir „Trebbiano“. Tai leidžia sumaišyti labai įvairius ir nepaprastus kiuvė. Putojantis vynas gal būti gaminamas autoklavuose, taikant Charmat metodą, arba buteliuose, taikant klasikinį metodą.

„Custoza Passito“ rūšies vynas gaminamas iš laukuose atrinktų idealios būklės vynuogių kekių arba iš atrinktų rečiausių kekių, kurios sudedamos į dėžes arba ant kilimėlio, prieš jas patalpinant į gerai vėdinamas džiovinimo patalpas, kad būtų užtikrintas puikus išlaikymas.

Vidutinė vytinimo trukmė yra 3–4 mėnesiai, kurių pabaigoje vynuogės netenka maždaug pusės savo svorio, o tada jos sutraiškomos ir gaminamas vynas.

Specifinės produkto savybės

Svarbiausios „Custoza“ vynų savybės yra ir visada buvo jų gaivumas, švelnus aromatingumas ir tai, kad šiuos vynus lengva gerti ir paprasta derinti. Tačiau šie vynai, pagaminti iš specialiai vynuogynuose atrinktų vynuogių, taip pat itin tinka brandinti.

„Custoza“ gaminamas iš trijų pagrindinių veislių – „Garganega“, „Tocai Friulano“ (vietinių vadinama „Trebbianello“) ir „Bianca Fernanda“ – derinio, kuris gali būti papildomas kitomis vietovėje auginamomis veislėmis. Tai suteikia vynui būdingas ir itin aromatingas savybes, išskiriančias jį iš kitų vietovėje auginamų vynuogių veislių pagaminto vyno rūšių. Juslines savybes, atsiskleidžiančias per vaisių ir gėlių aromatą, kartais papildo lengvas žolelių ir prieskonių kvapas. Trumpai tariant, derinant pagrindines vynuogių veisles vynui „Custoza“ suteikiamos jam būdingos savybės, o naudojant papildomas veisles vynas praturtinamas savitu aromatu.

Šios savybės išryškėja gaminant putojantį vyną „Custoza“ nedideliais kiekiais – vynas pasižymi gaivumu ir didesniu rūgštingumu, kuris puikiai dera su aromatiniais ir vaisių aromatais.

Retas, nors ir tradicinis, produktas yra vytintų vynuogių vynas „Custoza Passito“, kuriam būdinga aukso spalva ir pusiau saldus arba saldus skonis. Šio vyno gamybą įkvėpė vynai, paprastai patiekiami po šventinių patiekalų.

Priežastinis aplinkos ir produkto ryšys

Klimato sąlygos visoje SKVN „Custoza“ žymimų produktų gamybos vietovėje (kuri, žinoma, nėra itin didelė) skiriasi labai nedaug, todėl įvairios vietovėje auginamų rūšių vynuogės (kurių brandinimo laikotarpiai yra skirtingi: nuo ankstyvųjų veislių, kurių derlius nuimamas rugpjūčio pabaigoje, iki vėlyvųjų veislių, kurių derlius nuimamas iki spalio antrosios pusės) vienodai sunoksta. Šis veiksnys itin svarbus formuojantis šių baltųjų vynų savybėms.

Tokį pat svarbų poveikį daro ir didelė dirvožemio įvairovė, kurią lėmė po įvairių ledynmečio procesų vietovėje likusios nereguliarios nuosėdos. Nuo šio elemento priklauso gaivaus, jauno, energizuojančio vyno „Custoza“ charakteris.

Visų pirma, dėl savo sudėties moreninis dirvožemis padeda užtikrinti reguliarų visų vynmedžių augimą. Dirvožemio ir vietovės klimato sąveika padeda vynuogėms ir ūgliams vystytis ir tinkamai nokti.

Karštos, tačiau netvankios vasaros lemia cukraus koncentraciją, o tinkamas dienos ir nakties temperatūrų skirtumas padeda kauptis vynams su SKVN „Custoza“ vaisių ir gėlių aromatą suteikiančioms medžiagoms.

9. Kitos specifinės sąlygos (išpilstymas, ženklinimas, kiti reikalavimai)

a) teisinis pagrindas:

Nustatyta ES teisės aktuose.

Kitos sąlygos tipas:

Išpilstymas nustatytoje geografinėje vietovėje

Sąlygos aprašymas:

Išpilstymas į butelius geografinėje vietovėje yra pagrįstas poreikiu užtikrinti produkto kokybę, jo kilmę ir patikrinimų veiksmingumą.

SKVN „Custoza“ žymimiems vynams priskiriamos išskirtinės savybės ir ypatybės, kuriomis jie pasižymi dėl kilmės vietovės, yra geriau apsaugomos, jei vynai išpilstomi į butelius gamybos vietovėje, nes tai reiškia, kad už visų techninių transportavimo ir išpilstymo į butelius taisyklių taikymą ir vykdymą atsako profesinės kompetencijos įgiję vyndariai, gaminantys vyną toje pačioje nustatytoje vietovėje.

Šiuo įpareigojimu išvengiama rizikos, kuri gali kilti transportuojant vyną ne vyno gamybos vietovėje, pavyzdžiui, oksidacijos ir terminio įtempio dėl aukštos arba žemos temperatūros ir produkto būklės blogėjimo, kurie neigiamai veikia chemines / fizines produkto savybes (rūgštingumą, polifenolių kiekį ir spalvą suteikiančias medžiagas) ir juslines savybes (spalvą, kvapą, skonį) ir produkto stabilumą. Taip pat sumažinama mikrobiologinio užteršimo (bakterijomis, virusais, grybeliu, pelėsiu ar mielėmis) rizika. Šis reikalavimas naudingas ūkio subjektams, kurie žino apie riziką ir yra atsakingi už produktų su SKVN kokybės išsaugojimą, taip pat juo suteikiamos garantijos vartotojams dėl vynų kilmės ir kokybės bei jų atitikties produkto specifikacijai. Be to, kompetentingų institucijų atliekamos patikros yra veiksmingesnės mažesnėje vietovėje.

Taikant reikalavimą išpilstyti SKVN „Custoza“ žymimus vynus į butelius tik gamybos vietovėje (toks reikalavimas taikomas kitiems žinomiems vynų pavadinimams) taip pat padaryta didelė pažanga siekiant pagerinti su šia nuoroda siejamų vynų kokybę. Šiuo siūlomu pakeitimu siekiama, kad „Custoza“ taptų viena iš svarbiausių istorinių nuorodų, kuriomis žymimi tik baltieji vynai.

Be to, vadovaujantis atitinkamais nacionalinės teisės aktais, siekiant apsaugoti vyndarių turimas teises, atitinkamiems vyno išpilstytojams gali būti taikoma nukrypti leidžianti nuostata, pagal kurią jie toliau gali pilstyti vyną į butelius savo įmonėse, esančiose už nustatytos vietovės ribų, su sąlyga, kad jie Žemės ūkio, maisto produktų ir miškų ūkio politikos ministerijai pateiks paraišką ir atitinkamus dokumentus, įrodančius, kad jie SKVN „Custoza“ žymimus vynus pilstė į butelius bent dvejus (nebūtinai iš eilės) metus iš penkerių metų iki pakeitimo, kuriuo nustatomas reikalavimas išpilstyti SKVN „Custoza“ žymimus vynus į butelius vietovėje, įsigaliojimo.

b) teisinis pagrindas:

nustatyta ES teisės aktuose.

Kitos sąlygos tipas:

su gamyba nustatytoje geografinėje vietovėje susijusi nukrypti leidžianti nuostata.

Sąlygos aprašymas:

Pagal Komisijos deleguotojo reglamento (ES) 2019/33 5 straipsnio 1 dalies b punktą „Spumante“ (putojančio vyno) rūšies gamybos procesai, įskaitant putų suformavimą, stabilizavimą ir saldinimą, gali vykti ne tik gamybos vietovėje, bet ir Brešos, Mantujos, Trento, Trevizo, Vičencos provincijose.

Nuoroda į produkto specifikaciją

https://www.politicheagricole.it/flex/cm/pages/ServeBLOB.php/L/IT/IDPagina/16009

(1) OL L 347, 2013 12 20, p. 671.